**EELNÕU 2024/286**

 **KOMISJONID:**

|  |  |
| --- | --- |
| eelarve- ja arengukomisjon | JK |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | X |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

MÄÄRUS

###  26. september 2024 nr

**Viljandi linna avalik tasuline parkimisala ja parkimistasu**

Määrus kehtestatakse kohaliku omavalitsuse korralduse seaduse § 5 lõike 2, § 22 lõike 1 punkti 2 ja § 22 lõike 2, maksukorralduse seaduse § 3 lõike 3, kohalike maksude seaduse § 2 lõike 1, § 5 punkti 10 ja § 141 ning liiklusseaduse § 187 lõigete 1-4 ja § 188 lõike 8 alusel.

**§ 1. Reguleerimisala ja mõisted**

(1) Määrusega kehtestatakse:

1) Viljandi linna avalikul parkimisalal tasulise parkimise ala, mille piires parkimisel peab mootorsõiduki juht maksma parkimistasu mootorsõiduki ja selle haagise eest;

2) parkimistasu määrad, parkimistasu vabastused ja nende taotlemise kord ning viivistasu täpsustatud määr.

(2) Määruses kasutatakse mõisteid liiklusseaduse, maksukorralduse seaduse, kohalike maksude seaduse ja ehitusseadustiku tähenduses, kui määruses ei ole sätestatud teisiti.

(3) Parkimistasu on Viljandi linna avalikul tasulisel parkimisalal parkimise korraldamise eesmärgil kehtestatud kohalik maks.

**§ 2. Tasuline parkimisala**

(1) Avalik tasuline parkimisala on Viljandi linna haldusterritooriumil asuv avalik tee või selle osa, kus parkimine ei ole keelatud ja mis piirneb Leola, Uku, Tallinna ja Talli tänavatega ning milles asuvad:

1) C. R. Jakobsoni tänav (Leola tänavast Tallinna tänavani);

2) Hariduse tänav (Talli tänavast Vaksali tänavani);

3) Kaalu tänav;

4) Kiriku tänav;

5) Kivi tänav;

6) Leola tänav (Uku tänavast Vaksali tänavani);

7) Savi tänav;

8) Talli tänav;

9) Tallinna tänav (Uku tänavast Vaksali tänavani);

10) Tasuja puiestee;

11) Turu tänav;

12) Turuplats;

13) Uku tänav (Leola tänavast Tallinna tänavani);

14) Vaksali tänav (Leola tänavast Tallinna tänavani).

(2) Lisaks käesoleva paragrahvi lõikes 1 nimetatud avalikele teedele või nende osadele kuuluvad avalikku tasulisse parkimisalasse ka:

1) A. Maramaa puiestee (Tallinna tänavast Uue tänavani);

2) Endla tänav (Tallinna tänavast A. Maramaa puiesteeni);

3) Ilmarise tänav (autobussijaama juures olevast parklast A. Maramaa puiesteeni);

4) Lossi tänav (Posti tänavast Oru tänavani);

5) Posti tänav (Tallinna tänavast Lossi tänavani);

6) Tartu tänav (Tallinna tänavast Lossi tänavani).

(3) Parkimine on tasuta järgmistel käesoleva paragrahvi lõigetes 1 ja 2 nimetatud alasse jäävatel kinnistutel:

1) Kaalu tn 4 kinnistu (katastritunnus 89701:001:0765);

2) Kaalu tn Pauluse kiriku juures asuv parkla.

(4) Avaliku tasulise parkimisala skeem on käesoleva määruse lisa.

(5) Illustreeriv avaliku tasulise parkimisala skeem avaldatakse Viljandi linna veebilehel.

(6) Avalik tasuline parkimisala tähistatakse liikluskorraldusvahenditega.

(7) Avalikul tasulisel parkimisalal on parkimine tasuline aastaringselt esmaspäevast reedeni kell 08.00 kuni 17.00 ja laupäevadel kell 08.00 kuni 15.00. Pühapäevadel ning rahvus- ja riigipühadel on parkimine tasuta.

(8) Linnavalitsusel on õigus ilmastikuoludest, liikluskorralduse muutmise vajadusest ja riigi või kohaliku omavalitsuse korraldatavatest üritustest tulenevalt ajutiselt peatada tasulisel parkimisalal parkimistasu maksmise kohustus.

**§ 3. Maksuobjekt**

Parkimistasuga maksustatakse avalikule tasulisele parkimisalale pargitud mootorsõiduk ja selle haagis.

**§ 4. Maksumaksja**

Parkimistasu tasub mootorsõiduki juht mootorsõiduki ja/või haagise parkimisel avalikul tasulisel parkimisalal. Mootorsõiduki ja selle haagise üheaegsel parkimisel tasub mootorsõiduki juht parkimistasu nii mootorsõiduki kui ka haagise eest.

**§ 5. Parkimistasu määr**

(1) Parkimistasu määr on 1 tund – 1 euro.

(2) Parkimistasu soodusmäär parkimisel käesoleva määruse **§-s** 6 nimetatud 30-päevase perioodipileti alusel on 25 eurot.

(3) Parkimistasu arvestus parkimisel parkimisautomaadi parkimispileti alusel ja mobiilside põhisel parkimisel on minutipõhine.

(4) Parkimistasu määr C- ja D-kategooria sõidukitele koos nende alamkategooriate sõidukitega ja autorongidele on parkimistasu määra korrutis kahega.

(5) Parkimistasu laekub Viljandi linna eelarvesse.

(6) Makstud parkimistasu ei tagastata.

**§ 6. Parkimise perioodipilet**

(1) Parkimise perioodipilet kehtib 30 päeva ja annab õiguse parkida konkreetset mootorsõidukit või haagist avalikul tasumisel parkimisalal.

(2) Parkimise perioodipiletit on võimalik osta elektroonilises müügikeskkonnas või parkimisautomaadist. Parkimisautomaadist ostetud parkimise perioodipilet võib olla väljastatud paberkandjal, kui parkimisautomaat on sellekohaselt seadistatud.

(3) Parkimise perioodipiletilt ja parkimise elektroonilisest järelevalvekeskkonnast peavad nähtuma vähemalt järgmised andmed:

1) mootorsõiduki registreerimisnumber;

2) perioodipileti kehtivuse algusaeg (kuupäev ja kellaaeg);

3) perioodipileti kehtivuse lõpptähtaeg (kuupäev ja kellaaeg).

**§ 7. Maksuvabastused**

(1) Parkimistasu maksmisest on vabastatud:

1) liikumispuudega juht ja liikumispuudega või pimedat inimest teenindava mootorsõiduki juht;

2) liiklusseaduse § 84 lõike 6 alusel määratletud alarm- või jälitussõiduki juht.

(2) Parkimistasu vabastust tõendab:

1) liiklusseaduse §-s 167 nimetatud liikumispuudega ja pimedat inimest teenindava sõiduki parkimiskaart. Viljandi linna elanikele väljastab nimetatud parkimiskaardi sotsiaalteenuste osutamist korraldav linnavalitsuse struktuuriüksus liiklusseaduse § 167 lõike 3 alusel kehtestatud korra tingimustest lähtuvalt;

2) liiklusseaduse § 84 lõike 6 alusel kehtestatud nõuetele vastavalt tähistatud alarmsõiduk või mootorsõidukile väljastatud alarmsõiduki või jälitussõiduki kaart.

(3) Parkimistasu vabastust tõendav kaart peab olema paigaldatud mootorsõiduki esiklaasile või armatuurlauale nii, et väljastpoolt mootorsõidukit oleks võimalik tuvastada dokumendi kehtivust. Liikumispuudega ja pimedat inimest teenindava sõiduki parkimiskaart peab olema paigaldatud mootorsõiduki esi- või tagaklaasile.

**§ 8. Maksukohustuse tekkimise aeg**

(1) Mootorsõiduki ja selle haagise juht peab parkimistasu maksma enne või vahetult pärast parkimise alustamist.

(2) Kui mootorsõiduki ja selle haagise juht on parkimise algusaja kirjalikult või parkimiskella abil teada andnud, siis tekib parkimistasu tasumise kohustus 2 tunni möödumisel parkimise alustamise hetkest.

(3) Kirjalik teade, parkimiskell ja/või parkimisautomaadi parkimispilet peab olema paigaldatud mootorsõiduki esiklaasile või armatuurlauale nii, et väljastpoolt mootorsõidukit oleks võimalik tuvastada pileti ja teate sisu või parkimiskella näit. Haagise parkimisel peab kirjalik teade, parkimiskell ja/või parkimisautomaadi parkimispilet olema paigaldatud haagise tiislile nii, et oleks võimalik tuvastada pileti ja teate sisu või parkimiskella näit.

(4) Mobiilside kaudu parkimistasu tasumisel tuleb mootorsõiduki juhil juhinduda teenust pakkuva operaatori juhistest.

**§ 9. Maksu tasumise tõendamise kord**

(1) Parkimistasu tasumist tõendab:

1) elektrooniline või paberkandjal parkimispilet või parkimise perioodipilet;

2) operaatori kinnitus antud mootorsõiduki parkimistasu maksmise kohta, kui tasu on makstud mobiilside põhiselt.

(2) Paberkandjal parkimispilet või parkimise perioodipilet peab olema paigaldatud mootorsõiduki esiklaasile või armatuurlauale nii, et väljastpoolt mootorsõidukit oleks võimalik tuvastada tasutud parkimisaega või dokumendi kehtivust. Haagise parkimisel peab nõuetekohaselt tähistatud parkimispilet või parkimise perioodipilet olema paigaldatud haagise tiislile nii, et oleks võimalik tuvastada tasutud parkimisaeg või dokumendi kehtivus.

**§ 10. Viivistasu**

(1) Parkimistasu maksmata jätmise või väiksema määra järgi tasumise, tasutud parkimisaja ületamise, tasulise parkimise õigust tõendava dokumendi mittenõuetekohase täitmise või tasulise parkimise õigust tõendava dokumendi mittenõuetekohase paigaldamise korral teeb parkimisjärelevalvet teostav ametiisik viivistasu määramise otsuse.

(2) Viivistasu määr on 30 eurot ööpäevas.

(3) Kui mootorsõidukit või selle haagist ei ole tasulise parkimise kohast eemaldatud, on parkimisjärelevalvet teostaval ametiisikul õigus vähemalt 24 tunni möödudes teha uus viivistasu otsus.

(4) Viivistasu maksab mootorsõiduki või haagise omanik. Kui liiklusregistrisse on kantud mootorsõiduki või selle haagise vastutav kasutaja, maksab viivistasu vastutav kasutaja.

(5) Viivistasu maksmise tähtaeg on 14 päeva mootorsõiduki või haagise omanikule, vastutavale kasutajale või kasutajale viivistasu otsuse kättetoimetamisest arvates.

(6) Viivistasu otsuste üle peetakse elektroonilist arvestust.

(7) Viivistasu laekub Viljandi linna eelarvesse.

**§ 11. Tasulise parkimise korraldamine ja parkimisjärelevalve teostamine**

(1) Parkimist avalikul tasulisel parkimisalal korraldab liiklust, sealhulgas parkimist, korraldav linnavalitsuse struktuuriüksus. Parkimisjärelevalvet teostab Viljandi Linnavolikogu vastuvõetud eeskirjade täitmise üle järelevalvet teostav linnavalitsuse struktuuriüksus.

(2) Maksuhalduri toiminguid teostab maksude haldamist korraldav linnavalitsuse struktuuriüksus.

(3) Liiklusseaduse § 189 lõikes 2 nimetatud vaideid läbi vaatavad ametnikud määrab linnavalitsus.

(4) Parkimisjärelevalve teostamise, maksu tasumise kontrollimise, viivistasu määramise, viivistasu otsuse kolmanda eksemplari edastamise ja viivistasu otsuse sundtäitmiseks esitamise võib linnavalitsus halduslepingu alusel üle anda eraõiguslikule juriidilisele isikule.

**§ 12. Määruse jõustumine**

(1) Määrus jõustub 1. mail 2025.

(2) Määruse § 11 lõige 4 jõustub kolmandal päeval pärast määruse avaldamist Riigi Teatajas.

(allkirjastatud digitaalselt)

Helmen Kütt

linnavolikogu esimees

# Koostaja(d): Claid Ježov, Erik Salumäe

**Esitatud:** 09.09.2024

**Esitaja:** Viljandi Linnavalitsus **Ettekandja:** Johan-Kristjan Konovalov

**Lk arv:** 7

**Hääletamine:** koosseisu häälteenamus

 **Seletuskiri**

**Viljandi Linnavolikogu määruse**

**„Viljandi linna avalik tasuline parkimisala ja parkimistasu“**

**eelnõu juurde**

Eelnõu eesmärk on kehtestada:

1) Viljandi linna avalikul parkimisalal tasulise parkimise ala, mille piires parkimisel peab mootorsõiduki juht maksma parkimistasu mootorsõiduki ja selle haagise eest;

2) parkimistasu määrad, parkimistasu vabastused ja nende taotlemise kord ning viivistasu täpsustatud määr.

Parkimistasu on kohalik maks (kohalike maksude seaduse § 5 p 10 ja § 141), mis kehtestatakse avalikul tasulisel parkimisalal parkimise korraldamise eesmärgil. Parkimistasu määramine ja sissenõudmine toimub liiklusseaduses sätestatud alustel ja korras. Parkimistasu suhtes kohaldatakse maksukorralduse seadust liiklusseaduses sätestatud ulatuses.

Kohaliku maksu kehtestamine on tulenevalt kohaliku omavalitsuse korralduse seaduse § 5 lõikest 2 ja § 22 lõike 1 punktist 2 ning maksukorralduse seaduse § 3 lõikest 3 linna- või vallavolikogu pädevuses.

Liiklusseaduse (LS) § 187 sätestab parkimistasuga ja § 188 viivistasuga seonduva.

LS § 187 kohaselt võib kohalik omavalitsus oma avalikul parkimisalal kehtestada tasulise parkimise ala, mille piires parkimisel peab mootorsõidukijuht maksma parkimistasu mootorsõiduki ja selle haagise eest.

Kohaliku omavalitsuse volikogu kehtestab määrusega:

1) tasulise parkimise ala;

2) parkimistasu määra või diferentseeritud määrad;

3) parkimistasu soodustused ja vabastused.

LS §-st 188 tulenevalt teeb parkimisjärelevalvet teostav ametiisik viivistasu määramise otsuse, kui:

1) parkimistasu on maksmata või tasutud väiksema määra järgi;

2) tasutud parkimisaega on ületatud;

3) tasulise parkimise õigust tõendav dokument ei ole nõuetekohaselt täidetud või

4) tasulise parkimise õigust tõendav dokument ei ole paigaldatud LS-s sätestatu kohaselt.

Nii parkimistasu kui viivistasu laekuvad selle kehtestanud kohaliku omavalitsuse eelarvesse.

Viljandi linna avalik tasuline parkimisala piiritletakse eelnõu § 2 lõigetes 1-3 ning skeemina on see lisatud käesolevale määrusele, samuti avaldatakse linna veebilehel.

Tasuline parkimine on kellaajaliselt piiratud – avalikul tasulisel parkimisalal on parkimine tasuline aastaringselt esmaspäevast reedeni kell 08.00 kuni 17.00 ja laupäevadel kell 08.00 kuni 15.00. Pühapäevadel ning rahvus- ja riigipühadel on parkimine tasuta (eelnõu § 2 lg 7).

Parkimistasu maksmise kohustus algab pärast 2 tunni möödumist parkimise algusest (eelnõu § 8 lg 2) ning parkimistasu määraks on 1 euro 1 tunni parkimise eest (eelnõu § 5 lg 1). Samas on igal isikul võimalus soetada endale parkimisluba 30 päevaks, hinnaga 25 eurot (eelnõu § 5 lg 2 ja § 6).

Eelnõusse ei ole dubleeritud seda viivistasu regulatsiooni, mis on sätestatud LS §-des 188 ja 189 ning mis üksikasjalikult näeb ette viivistasu otsuse koostamise, kättetoimetamise ja tasumise reeglid, samuti viivistasu vaidlustamisega seonduva.

Eelnõu § 11 lg 4 kohaselt võib linnavalitsus parkimisjärelevalve teostamise, maksu tasumise kontrollimise, viivistasu määramise, viivistasu otsuse kolmanda eksemplari edastamise ja viivistasu otsuse sundtäitmiseks esitamise halduslepingu alusel üle anda eraõiguslikule juriidilisele isikule. Õiguslik alus selleks tuleneb LS § 187 lõikest 3. Eraõiguslik juriidiline isik osaleb menetluses oma töötaja kaudu, kellele laienevad liiklusseaduses ametiisiku kohta käivad sätted.

Määrus on kavandatud jõustuma 1. mail 2025. Kuivõrd linnavalitsuse kavatsus on anda määruse § 11 lg-s 4 nimetatud tegevused halduslepingu alusel üle eraõiguslikule juriidilisele isikule, tuleb sellega seotud toimingud (sh nt riigihange) viia läbi enne määruse üldist jõustumist ning sellest tulenevalt nähakse ette nimetatud sätte varasem jõustumine (volikogu määruste jõustumise tavapärasel ajal, kolmanda päeval pärast avaldamist Riigi Teatajas).

Tasulise parkimise kehtestamiseks vajalike liiklusmärkide paigaldamise ning teekattemärgistuse kulu suurus Viljandi linnale on suurusjärgus 7500-10 000 eurot. Tulu suurust on raske prognoosida ning see oleneb suuresti parkimisoperaatori leidmiseks korraldatava hanke sisust. Võimalik on hange üles ehitada kahel viisil. Esimesel juhul saab Viljandi linn enda tuludesse parkimistasud ning teisel juhul viivisnõuded. Turu-uuringu raames kohtusid eelnõu koostajad parkimisoperaatori Europark esindajatega ning nende kogemusel põhineval hinnangul oleks mõlemal juhul minimaalne tulu Viljandi linnale 100 000 eurot aastas.

Eelnõu ja seletuskirja koostamises on osalenud linnavalitsuse jurist Erik Salumäe.

(allkirjastatud digitaalselt)

Claid Ježov

projektijuht